5 met ongeslypte diamante betrapArgieffoto van ongeslypte diamante ter illustrasie Vyf verdagtes sal Maandag in die Touwsrivier-landdroshof in die Wes-Kaap verskyn nadat hulle vroeër vandeesweek met 11 ongeslypte diamante betrap is. Volgens Mihlali Majikela, woordvoerder van die polisie, het lede van die gemeenskap Woensdagaand te wete gekom van ’n wit Volvo-vragmotor met vyf insittendes wat na bewering in die besit van ongeslypte diamante is. Die lede van die gemeenskap het die polisie in kennis gestel wat op hul beurt die vragmotor omstreeks 21:25 op die snelweg naby ’n vulstasie afgetrek het. Majikela sê die polisielede het die vragmotor deursoek en aanvanklik op een diamant onder ’n voetmatjie afgekom. Daar is egter ná ’n deeglike ondersoek op nog tien diamante beslag gelê wat in die voertuig se dieseltenk versteek was. Die verdagtes, almal tussen die ouderdomme van 31 en 48 jaar oud, is op die plek in hegtenis geneem. Volgens Majikela is daar toetse op die diamante gedoen om die egtheid daarvan te bepaal. Dié diamante is die ware Jakob hoewel die waarde daarvan nog nie bepaal is nie.